《湖口行》
清代·胡会恩

青青石钟山，凛凛湖口关。浔阳汇彭蠡，九派奔潺湲。

东南估客度江津，湖口新关愁杀人。乌逢艇子大于叶，朝去昏还两算缗。

江边怪石如刀戟，冲涛触船船寸坼。谁能冒险瞬息停，一任当关恣抑勒。

正税还兼杂税供，九税何曾入大农。一自新关移使者，棹歌声断月明中。

作者简介：清浙江德清人，字孟纶，号苕山。胡渭侄。康熙十五年进士，官至刑部尚书，为官以勤慎称。诗有清腴之致。有《清芬堂存稿》。